U Domu Hrvatske vojske na Poljudu obilježena je obljetnica oslobođenja Dalmacije i 74. obljetnica formiranja 8. dalmatinskog korpusa. Organizatori su bili Zajedice udruga antifašističkih boraca Županije i Grada Splita.



O uspjesima u borbama dalmatinskih partizana govorio je iscrpno profesor Krešimir Sršen predsjednik županijskog ZAB-a. Naglasio je kako se na ovim prostorima oduvijek moralo boriti za slobodu i objašnjavao kako je dalmatinska narodnooslobodilačka borba krenula od malih jedinica do širokog pobjedničkog pokreta.



Na ovom skupu u više navrata isticalo se da su na istoj liniji borbe za slobodu naroda rat koji je vođen protiv fašističkih okupatora Dalmacije i Hrvatske u Drugom svjetskom ratu i Domovinski rat.



Predsjednik udruge VeDRA koja okuplja hrvatske branitelje i antifašiste, Ranko Britvić, istaknuo je kako su osnovali udrugu da bi očuvali dignitet Domovinskog rata i samih branitelja. Kazao je da su u svoju aktivnost uključili jačanje i slavlje antifašizma kao temeljne civilizacijske tekovine modernog doba. Istaknuo je kako se nisu u Domovinskom ratu borili protiv Srba ili drugih naroda bivše Jugoslavije, nego protiv okupatorske politike Slobodana Miloševića i njegovog režima.



Predsjednik hrvatskog Saveza antifašističkih boraca, Franjo Habulin upozorio je kako je donesena saborska deklaracija o antifašizmu u kojoj se pozivaju sva saborska tijela da čuvaju vrijednosti antifašizma, ali da u praksi nije tako.



- Javnom scenom dominiraju intelektualni hoštapleri koji preuzimaju ulogu glasnogovornika ekstremne desnice. Najradikalniji su primitivci iz kojih suklja mržnja prema svima koji ili ne misle kao oni, ili se nisu spremni pokoriti. Val povijesnog revizionizma prijeti potopom svega što je Hrvatsku činilo kulturnom, naprednom, civiliziranom i europskom državom - rekao je Habulin i naglasio kako je radi ovoga potrebno širiti i jačati vrijednosti antifašizma.



Skup su pozdravili u ime Županije Helena Bandalović i u ime Grada savjetnik gradonačelnika Ivica Grubišić Gire.